竹軒詠雪呈外舅謝師厚并調李彥深
作者：黄庭堅
朝代：宋

paragraphs: 破臘春未融，土膏寒不發。
數聲鳴條風，一夜洒窗雪。
開軒萬物曉，落勢良未歇。
鏗鏗青琅玕，閱此歲凜冽。
摧埋頭搶地，意氣終自潔。
君子謂此君，全身斯明哲。
屋頭維女貞，額色少澤悅。
稍能窺藩籬，亦有固窮節。
佳興冉冉生，門外無車轍。
寫之朱絲絃，清坐待明月。